Diari Oficial de la Generalitat Valenciana


Sumari del DOGV 9501, del 30-12-2022 (2022/12567)

ACORD de 22 de desembre de 2022, de la Mesa de les Corts Valencianes sobre la gestió de les convocatòries de l'oferta pública d'ocupació de les Corts Valencianes de 2022 per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9501

Data del DOGV
:   30-12-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/12267


Data del document
:   22-12-2022

Organisme emissor
:   Corts Valencianes

Tipus de document
:   Acord

Descriptors 

:   * concurs administratiu
    * concurs administratiu

ACORD de 22 de desembre de 2022, de la Mesa de les Corts Valencianes sobre la gestió de les convocatòries de l'oferta pública d'ocupació de les Corts Valencianes de 2022 per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública. [2022/12111]  
La Mesa de les Corts Valencianes, amb el debat i la negociació previs en la Mesa Negociadora del Personal de les Corts Valencianes, va adoptar l'Acord número 2317/X, de 31 de maig, (BOCV número 254, de 31.05.2022) per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts Valencianes per a l'exercici 2022, el qual també modifica les ofertes públiques d'ocupació dels exercicis 2018 i 2020 i preveu que les convocatòries que es deriven de l'oferta pública d'ocupació per a l'exercici 2022 han d'aprovar-se i publicar-se abans del 31 de desembre de 2022 i han de finalitzar abans del 31 de desembre de 2024.  
La Llei 20/2021, de 28 de desembre, de mesures urgents per a la reducció de la temporalitat a l'ocupació pública estableix en la disposició final primera que: «Aquesta llei es dicta a l'empara dels article s149.1.7 i 18 de la Constitució espanyola, que atribueixen a l'Estat la competència exclusiva en matèria de legislació laboral, sense perjudici de la seua execució pels òrgans de les comunitats autònomes; i bases del règim jurídic de les administracions públiques i del règim estatutari dels seus funcionaris. Així mateix, es dicta a l'empara de l'article 149.1.13, que estableix la competència de l'Estat en matèria de bases i coordinació de la planificació general de l'activitat econòmica.» Per tant, aquesta llei s'aplica de manera directa i prevalent.  
La disposició addicional sisena de l'esmentada llei estableix que: «Les administracions públiques convocaran, amb caràcter excepcional i d'acord amb allò previst en l'article 61.6 i 7 del TREBEP, pel sistema de concurs, aquelles places que reunisquen els requisits establerts en l'article 2.1, i hagen estat ocupades amb caràcter temporal de forma ininterrompuda amb anterioritat a l'1 de gener de 2016. Aquests processos, que se realitzaran per una sola vegada, podran ser objecte de negociació en cadascun dels àmbits territorials de l'administració de l'Estat, comunitats autònomes i entitats locals, i respectaran, en tot cas, els terminis establerts en aquesta norma».  
D'altra banda, l'article 2 de l'esmentada llei estableix que: «1. Addicionalment a allò establert en els articles 19.U.6 de la Llei 3/2017, de 27 de juny, de pressupostos generals de l'Estat per a l'any 2017 i 19.U.9 de la Llei 6/2018, de 3 de juliol, de pressupostos generals de l'Estat per a l'any 2018, s'autoritza una taxa addicional per a l'estabilització de l'ocupació temporal que inclourà les places de naturalesa estructural que, estiguen o no dins de les relacions de llocs de treball, plantilles o altra forma d'organització de recursos humans que estiguen previstes en les diferents administracions públiques i dotades pressupostàriament, hagen estat ocupades de forma temporalment e ininterrompudament almenys en els tres anys anteriors a 31 de desembre de 2020. [?] 4.[?] Sense perjudici d'allò establert, si s'escau, en la normativa pròpia de funció pública de cada administració o la normativa específica, el sistema de selecció serà el de concurs oposició, amb una valoració en la fase de concurso d'un quaranta per cent de la puntuació total, en la qual es tindrà en compte majoritàriament l'experiència en el cos, escala, categoria o equivalent que es tracte i podran no ser eliminatoris els exercicis en la fase d'oposició, en el marc de la negociació col·lectiva establerta en l'article 37.1.c del text refós de la Llei de l'Estatut bàsic de l'empleat públic».  
La comissió tècnica s'ha reunit amb caràcter previ a l'adopció dels acords corresponents per la Mesa de les Corts Valencianes, amb la legítima finalitat d'aconseguir el màxim consens possible en l'adopció de les decisions a adoptar en cada cas i tenint en compte les aportacions fetes pel Consell de Personal.  
Aquest document d'acord de gestió de les convocatòries de l'oferta pública d'ocupació de les Corts Valencianes de 2022 és el resultat d'aquests treballs i d'aquest procés negociador. Mitjançant aquest document es pretén establir un marc general aplicable a totes les convocatòries de places incloses en l'oferta esmentada dins del qual la Mesa de les Corts Valencianes haurà d'exercir la competència que legalment li correspon en el moment d'aprovació de les bases dels processos selectius que es convoquen per a l'accés a les places incloses dins l'oferta pública d'ocupació per a l'exercici 2022 següents:  
- ATS (1 plaça-lloc de treball número 7102). Procediment selectiu: concurs excepcional previst en la disposició addicional sisena de la Llei 20/2021.  
- Tècnic/a mitjà/ana d'aplicacions (1 plaça-lloc de treball número 3505). Procediment selectiu: concurs excepcional previst en la disposició addicional sisena de la Llei 20/2021.  
- Uixers/eres 2 places (2 places-llocs de treball números 3605 i 3613). Procediment selectiu: concurs excepcional previst en la disposició addicional sisena de la llei.  
- Uixer/a (1 plaça-lloc de treball número 3629). Procediment selectiu: concurs oposició en el qual l'oposició no és eliminatòria, en els termes que s'establisquen en aplicació de l'article 2.4 de la Llei 20/2021.  
  
Aquestes bases seran respectuoses amb els principis constitucionals que regeixen amb caràcter general per a l'accés a la funció pública de lliure concurrència, igualtat, mèrit, capacitat i publicitat que també enuncia la Llei 20/2021 amb relació als processos d'estabilització d'ocupació temporal.  
La Mesa Negociadora del Personal de les Corts Valencianes, en la reunió del 21 de desembre de 2022, ha acordat, per unanimitat, elevar a la Mesa de les Corts Valencianes la proposta d'Acord de gestió de les convocatòries de l'oferta pública d'ocupació de les Corts Valencianes de 2022, elaborada per la comissió tècnica constituïda per una representació de les Corts Valencianes i el Consell de Personal.  
Vist l'informe de l'Assessoria Jurídica.  
Vist l'informe previ favorable de la Intervenció de les Corts Valencianes (expedient número OR-WYI-IT-3114-4).  
En virtut de l'anterior, la Mesa de les Corts Valencianes, en exercici de la competència que li assigna l'Estatut de personal de les Corts Valencianes, en la reunió del 22 de desembre de 2022, ha adoptat el següent  
  
ACORD  
  
Primer. Aprovar l'Acord de gestió de les convocatòries de l'oferta pública d'ocupació de les Corts Valencianes de 2022 per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública que s'adjunta com a annex a aquest acord.  
Segon. Publicar aquest acord en el Butlletí Oficial de les Corts Valencianes i en el Diari Oficial de la Generalitat Valenciana.  
Tercer. Donar trasllat de l'acord al Consell de Personal de les Corts Valencianes, a la Mesa Negociadora del Personal de les Corts Valencianes, al Departament de Recursos Humans, al Servei d'Afers Econòmics i a la Intervenció de les Corts Valencianes.  
  
Palau de les Corts Valencianes  
València, 22 de desembre de 2022  
  
El president,  
Enric Morera i Català  
  
El secretari segon,  
Luis Arquillos Cruz  
  
  
ANNEX  
  
ACORD DE GESTIÓ DE LES CONVOCATÒRIES DE L'OFERTA PÚBLICA D'OCUPACIÓ DE LES CORTS VALENCIANES 5140 SUN A L'APLICACIÓ EN LES CORTS VALENCIANES DE LA LLEI 20/2021, DE 28 DE DESEMBRE, DE MESURES URGENTS PER A LA REDUCCIÓ DE LA TEMPORALITAT EN L'OCUPACIÓ PÚBLICA  
  
TÍTOL I. OBJECTE  
  
Primer. Les convocatòries dels processos excepcionals d'estabilització en aquesta oferta pública d'ocupació s'articularan a través del sistema de concurs de mèrits i del sistema de concurs oposició.  
Segon. Els processos selectius articulats a través del sistema de concurs de mèrits en aplicació de la disposició addicional sisena de la Llei 20/2021, de 28 de desembre, de mesures urgents per a la reducció de la temporalitat a l'ocupació pública consistiran en una única fase de valoració de l'experiència i de la resta de mèrits, en què la puntuació màxima serà de 100 punts.  
Tercer. El procés selectiu articulat a través del sistema de concurs oposició en aplicació de l'article 2 la Llei 20/2021, de 28 de desembre, de mesures urgents per a la reducció de la temporalitat a l'ocupació pública consistirà en una primera fase d'oposició que representarà el 60 % de la puntuació final i una segona fase de concurs que en representarà el 40 %, i on es valoraran l'experiència i la resta de mèrits. La puntuació màxima del conjunt del concurs oposició serà de 100 punts.  
  
Quart. La fase d'oposició no serà eliminatòria, tot i que, amb la finalitat de garantir un mínim de coneixements teòrics necessaris per a l'exercici del lloc de treball, es determina en el punt sisé una puntuació mínima.  
  
TÍTOL II. CONCURS DE MÈRITS  
  
Cinqué. En els processos selectius articulats a través del sistema de concurs de mèrits, la fase única de valoració de l'experiència i de la resta de mèrits s'estructura d'acord amb el barem següent:  
I. Experiència en el sector públic: màxim 65 punts.  
1r. Experiència:  
Experiència en la plaça o lloc de treball objecte de la convocatòria o equivalent en les Corts Valencianes amb vinculació temporal: 0,36/mes complet treballat.  
Experiència en la plaça o lloc de treball objecte de la convocatòria o equivalent en qualsevol administració parlamentària amb vinculació temporal: 0,30/mes complet treballat.  
Experiència en la plaça o lloc de treball objecte de la convocatòria o equivalent en altres administracions, entitats o institucions públiques amb vinculació temporal: 0,16/mes complet treballat.  
  
II. Resta de mèrits: màxim 35 punts  
2n. Formació  
Fins a un màxim de 15 punts, pels cursos de formació rebuts o impartits el contingut dels quals estiga relacionat amb les funcions del lloc de treball oferit, com també els cursos transversals en matèria d'igualtat i prevenció de riscos laborals, en el marc de plans de formació contínua del personal de les administracions públiques per a empleats públics, independentment que els qui impartisquen la formació siguen les administracions públiques o les organitzacions sindicals.  
  
Els cursos de formació rebuts en el país d'origen per nacionals d'estats membres de la Unió Europea, sempre que siguen equivalents i homologats als esmentats anteriorment, seran també objecte de valoració.  
La formació esmentada es puntuarà de la manera següent:  
De 100 o més hores............................ 7,50 punts  
De 50 o més hores............................. 5,25 punts  
De 25 o més hores............................. 3,75 punts  
De 15 o més hores............................. 2,25 punts  
  
3r. Titulacions acadèmiques  
Titulacions acadèmiques oficials iguals o superiors a l'exigida en la convocatòria per a l'accés, excloent-hi aquesta: 2 punts per cada titulació amb un màxim de 4 punts.  
4t. Coneixements de valencià: màxim 16 punts  
Coneixement de valencià, fins a un màxim de 12 punts (només es puntua el nivell màxim aportat).  
A2 (grau oral) 1,00 punts  
B1 (grau elemental) 2,00 punts  
B2 4,00 punts  
C1 (grau mitjà) 8,00 punts  
C2 (grau superior) 12,00 punts  
Capacitació tècnica en valencià, fins a un màxim de 4 punts.  
Llenguatge en mitjans de comunicació 1,00 punts  
Llenguatge administratiu 2,00 punts  
Correcció de textos 3,00 punts  
  
5é. Coneixement d'idiomes  
Coneixement d'idiomes, fins a un màxim de 3 punts (només es puntua el nivell màxim aportat en cada idioma).  
  
Nivell A1.............................................................. 0,40 punts  
Nivell A2.............................................................. 0,80 punts  
Nivell B1.............................................................. 1,20 punts  
Nivell B2.............................................................. 1,60 punts  
Nivell C1.............................................................. 2,00 punts  
Nivell C2.............................................................. 2,40 punts  
  
6é. Haver superat anteriorment tots els exercicis del concurs oposició per a l'accés a una plaça anàloga: Fins un màxim de 5 punts.  
  
En els processos selectius articulats a través del sistema de concurs de mèrits en relació a la plaça de tècnic/a mitjà/ana d'aplicacions i a les places d'uixers, en aquest darrer apartat es valoraran els processos selectius següents:  
Per a la plaça de tècnic/a mitjà/ana d'aplicacions:  
Convocatòria concurs oposició per a la cobertura d'una plaça d'analista programador (BOCV número 297/IV, de 18.12.1998)  
Per a les places d'uixers, algun dels processos selectius següents:  
  
Convocatòria de concurs oposició per a la provisió de 15 places d'uixers de les Corts Valencianes (BOCV número 249/III, de 19.01.1995)  
Convocatòria de concurs oposició per a la cobertura de 9 places d'uixer (BOCV número 220/VII, de 25.03.2010)  
  
TÍTOL III. CONCURS OPOSICIÓ  
  
Sisé. En el procés selectiu articulat a través del sistema de concurs oposició la fase d'oposició s'estructura una única prova amb dues parts: un exercici teòric i un exercici de valencià.  
D'acord amb la disposició addicional quarta de la Llei 20/2021 els dos exercicis s'acumularan.  
L'exercici teòric té caràcter obligatori i una valoració de 50 punts i s'articularà en un exercici tipus test amb 50 preguntes on no penalitzen les respostes en blanc ni les errònies, però amb la finalitat de garantir un mínim de coneixements teòrics necessaris per a l'exercici del lloc de treball oferit, serà necessari respondre correctament a un mínim de 15 preguntes. El temari d'aquesta prova té caràcter reduït a 18 temes.  
  
L'exercici de valencià té caràcter obligatori i una valoració de 10 punts i s'articularà en un exercici tipus test amb 20 preguntes on no penalitzen les respostes en blanc ni les errònies.  
Per a cadascuna de les proves es publicarà una llista amb la puntuació obtinguda per les persones aspirants. Tanmateix, la llista de puntuacions de la prova de valencià sols inclourà les persones aspirants que hagen assolit una puntuació mínima de 15 preguntes correctes en la prova teòrica.  
  
Seté. En el procés selectiu articulat a través del sistema de concurs oposició, la fase de concurs consisteix en la valoració de l'experiència i de la resta de mèrits, i s'estructura d'acord amb el barem següent:  
I. Experiència en el sector públic: màxim 30 punts.  
1r. Experiència:  
  
Experiència en plaça o lloc de treball d'uixer en les Corts Valencianes amb vinculació temporal: 0,18/mes complet treballat.  
Experiència en plaça o lloc de treball d'uixer en qualsevol administració parlamentària amb vinculació temporal: 0,15/mes complet treballat.  
Experiència en plaça o lloc de treball d'uixer o equivalent en altres administracions, entitats o institucions públiques amb vinculació temporal: 0,08/mes complet treballat.  
  
II. Resta de mèrits: màxim 10 punts  
2n. Formació  
Fins a un màxim de 5 punts, pels cursos de formació rebuts o impartits el contingut dels quals estiga relacionat amb les funcions del lloc oferit, així com els cursos transversals en matèria d'igualtat i prevenció de riscos laborals, en el marc de plans de formació contínua del personal de les administracions públiques per a empleats públics independentment que qui impartisca la formació siguen les administracions públiques o les organitzacions sindicals.  
  
Els cursos de formació rebuts en el país d'origen per nacionals d'estats membres de la Unió Europea, sempre que siguen equivalents i homologats als esmentats anteriorment, seran també objecte de valoració.  
La formació esmentada es puntuarà de la manera següent:  
De 100 o més hores.................. 2,50 punts  
De 50 o més hores.................... 1,75 punts  
De 25 o més hores.................... 1,25 punts  
De 15 o més hores.................... 0,75 punts  
  
3r. Titulacions acadèmiques  
Titulacions acadèmiques oficials iguals o superiors a l'exigida en la convocatòria per a l'accés, excloent-hi aquesta: 0,5 punt per cada titulació amb un màxim d'1 punt.  
  
4t. Coneixements de valencià: màxim 4 punts  
Coneixement de valencià, fins a un màxim de 3 punts (només es puntua el nivell màxim aportat).  
  
A2 (grau oral) 0,25 punts  
B1 (grau elemental) 0,50 punts  
B2 1,00 punts  
C1 (grau mitjà) 2,00 punts  
C2 (grau superior) 3,00 punts  
Capacitació tècnica en valencià, fins a un màxim d'1 punt.  
Llenguatge en mitjans de comunicació 0,25 punts  
Llenguatge administratiu 0,50 punts  
Correcció de textos 0,75 punts  
  
5é. Coneixement d'idiomes  
Coneixement d'idiomes, fins a un màxim de 1,50 punts (només es puntua el nivell màxim aportat en cada idioma).  
  
Nivell A1.............................................................. 0,10 punts  
Nivell A2.............................................................. 0,20 punts  
Nivell B1.............................................................. 0,40 punts  
Nivell B2.............................................................. 0,60 punts  
Nivell C1.............................................................. 0,80 punts  
Nivell C2.............................................................. 1,00 punts  
  
6é. Haver superat anteriorment tots els exercicis del concurs oposició per a l'accés a una plaça anàloga: Fins un màxim de 2 punts.  
  
En el procés selectiu articulat a través del sistema de concurs oposició amb relació a la plaça d'uixer, en aquest darrer apartat es valoraran els processos selectius següents:  
Convocatòria de concurs oposició per a la provisió de 15 places d'uixers de les Corts Valencianes (BOCV número 249/III, de 19.01.1995)  
Convocatòria de concurs oposició per a la cobertura de 9 places d'uixers (BOCV número 220/VII, de 25.03.2010)  
  
  
TÍTOL IV. DISPOSICIONS COMUNES  
  
Vuité. D'aquests processos no es derivarà la constitució de borses d'ocupació per al nomenament temporal de funcionaris interins. En el cas que siga necessària la provisió temporal de llocs de treball de les Corts Valencianes per mitjà del nomenament com a personal interí, es recorrerà a les llistes resultants de les proves selectives per a l'accés a places de funcionari de carrera d'aquells processos no derivats de l'aplicació de la Llei 20/2021.  
Nové. Quan la puntuació global obtinguda per dues o més persones aspirants siga igual, s'aplicaran els criteris de desempat següents:  
  
A) En primer lloc, a favor de la persona amb major antiguitat en la plaça o lloc de treball.  
B) En segon lloc, si persisteix l'empat, aquest s'ha de dirimir per la puntuació major obtinguda en els diferents apartats del barem del concurs de mèrits, pel mateix ordre numèric en què hi figuren especificats, és a dir:  
1r. Experiència (sumades, si fa el cas, les puntuacions obtingudes en els diversos subapartats)  
2n. Formació  
3r. Titulacions acadèmiques  
4t. Coneixements de valencià  
5é. Coneixement d'idiomes  
6é. Superació de processos selectius anteriors  
C) En tercer lloc, si l'empat és entre persones de diferent sexe, s'ha de dirimir a favor del sexe infrarepresentat dins del col·lectiu de persones que formen part del cos del subgrup en qüestió en la data de publicació d'aquesta convocatòria.  
D) En quart lloc, si persisteix l'empat, s'ha de dirimir per sorteig.  
Desé. A l'efecte de la valoració de l'experiència en el cas de la plaça de tècnic/a mitjà/ana d'aplicacions també es consideraran serveis prestats els efectivament prestats sota la denominació anterior d'analista programador/a.  
En el cas de les places d'uixer, i arran de la reclassificació duta a terme el 2016, es consideraran serveis prestats en el grup superior aquells serveis prestats com a uixer (grup E) amb anterioritat a l'esmentada reclassificació.  
Onzé. De conformitat amb l'Acord 2317/X de la Mesa de les Corts Valencianes, de 26 de maig de 2022, per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts Valencianes per a l'exercici 2022 (Butlletí Oficial de les Corts Valencianes número 254/X, de 31.05.2022), el nombre de places objecte dels processos selectius d'uixer pot ampliar-lo la Mesa de les Corts Valencianes o la Secretaria General per delegació de la Mesa de les Corts Valencianes, si en finalitzar els procediments selectius convocats per les Corts Valencianes queden vacants places d'uixer que, tot i haver estat reservades als titulars, s'han ocupat per personal interí des d'abans del dia 1 de gener de 2016 (concurs excepcional previst en la disposició addicional sisena de la Llei 20/2021) o des d'abans del dia 31 de desembre de 2017 (concurs oposició en el qual l'oposició no és eliminatòria en els termes que s'establisquen en aplicació de l'article 2.4 de la Llei 20/2021).